Onsdag eftermiddag blev Danmarks største sportsbegivenhed indledt på Store Torv i Hobro.

Rigtig mange mennesker var mødt op i Hobro for at se feltet blive præsenteret. 108 ryttere, hvoraf 40 styk er danskere, blev dermed sendt afsted med stil på dagens etape på 157 kilometer over Rebild Bakker, rundt om Mariager Fjord og med mål i Mariager. Borgmester Mogens Jespersen skød løbet i gang, og målet er Frederiksberg Allé, som rytterne når den 10. august. Dagens etape, "Tour de Mariagerfjord", går med uret rundt nordpå gennem Arden og Rold Skov, inden Rebild Bakker byder på den første stigning. Fra Skørping krøller ruten rundt ad kuperede småveje op til og omkring Kongerslev inden kyststrækningen gennem Øster Hurup. Senere starter fyrværkeriet ned tre omgange i Mariager med brostenspassage i centrum inden Sødisbakke-stigningen. Det ender med en teknisk nedkørsel inden den 800 meter lange flade opløbsstrækning med mål foran havnen i Mariager. Løbsdirektør for Post Danmark Rundt, Jesper Worre, er meget tilfreds med ruten. - Det er en god klassisk Post Danmark Rundt rute. Jeg ser frem til den hårde afslutning i Mariager, der vil overraske mange, siger Jesper Worre.